Folketing
2004-02-18

Hvis jeg ikke har udtrykt det klart nok, vil jeg meddele trafikministeren nu, at SF ikke kan støtte det foreliggende forslag. Hvis trafikministeren har haft lidt svært ved at høre, hvordan SF stiller sig til den videre linjeføring omkring Silkeborg af motorvejen, og hvilken linjeføring vi foretrækker, er det ganske forståeligt, for SF's stillingtagen afhænger af, hvad VVM-undersøgelsen kommer frem til, og derfor vil jeg stille dette spørgsmål til trafikministeren: Gælder det samme ikke også for trafikministerens stillingtagen? Afventer trafikministeren ikke også VVM-undersøgelsen af linjeføringen omkring Silkeborg og lader sit lod falde i den vægtskål, som VVM-undersøgelsen giver grundlag for? Jeg mener ikke, det er sådan, at det allerede er besluttet, om man vil bygge motorvej ad Resendal-Nebellinjen eller ad en af de yderligere linjeføringer, som skal undersøges, men at den endelige stillingtagen afventer VVM-undersøgelsen.